वैष्णवनगर की रक्षा अब मोहननगर और भागवतनगर मिल कर करते हैं और एक-दूसरे पर बंदूकें चलाने के बजाय सितार बजाते हैं। वे मिल कर अब दोनों नगरों की सीमा पर सुंदर पुष्पों की फुलवारियाँ खिलाते हैं और उन्होंने अपने समस्त सैनिक अड्‌डों को स्कूलों और अस्पतालों में बदल दिया है। अब वे दूसरे नगरों से संबंध तो रखते हैं, लेकिन हथियार नहीं, पुस्तकें, सितार, वायलिन, बाँसुरी और वीणा का आयात-निर्यात करते हैं। पहले जिस आकाश में विशाल तिमिर छाया रहता था, वहाँ अब शांति और सौहार्द का आलोक बरसता है। निस्तब्धता तो अब भी है, लेकिन सिर्फ शैतान शासकों के लोक में।